KIRJALLINEN KYSYMYS E-1822/02

esittäjä(t): Alexander de Roo (Verts/ALE) komissiolle

(27. kesäkuuta 2002)

Aihe: Alankomaiden lannoitepolitiikka ei ole EU-standardien mukainen

Alankomaiden valtion kansanterveys- ja ympäristöinstituutti Het Rijksinstituut voor de Volksgezondheid en Milieu (RIVM) neuvoi Alankomaiden hallitusta tiukentamaan vuonna 2002 typen levittämistä maatalousmaahan koskevia standardeja ja laajentamaan huomattavasti sellaisen kuivan hiekkamaan alaa, johon sovelletaan erittäin tiukkoja typpistandardeja. Jos Alankomaat ei ryhdy toimeen, niin EU:n nitraattidirektiivin (91/676/ETY)(1) sallimat määrät ylitetään vuonna 2003.

Eroava hallitus päätti 31. toukokuuta 2002 olla tekemättä päätöstä lannoitepolitiikasta. Todennäköisesti CDA-, VVD- ja LPF-puolueista koostuvan uuden hallituksen on ratkaistava ongelma. Maatalousalan päivälehden Agrarisch Dagbladin 31. toukokuuta ilmestyneessä numerossa ilmoitettiin, että edellä mainittu hallituskoalitio ei aio tiukentaa vuoden 2003 lannoitteita koskevia standardeja edellisen vuoden tilanteeseen verrattuna.

Komissio on tähän asti ollut erittäin tiukka ja selkeä nitraattidirektiivin soveltamisen suhteen. Toukokuun 2001 lopulla ympäristöasioista vastaava komission jäsen Margot Wallström ilmoitti Belgian hallitukselle, että komissio jättää myöntämättä tai lykkää 200 miljoonan euron maatalouden kehittämistuen, jos Flanderin alueen lannoitepolitiikka ei ole EU-direktiivin määräyksien mukainen.

Onko komissio valmis samoin kuin suhtautuessaan Belgian tilanteeseen asettamaan Alankomaiden eläintuotannon tuet varaukseen siihen asti kun uuden hallituksen vuoden 2003 politiikka on EU:n nitraattipolitiikan standardien mukainen?

(1) EYVL L 375, 31.12.1991, s. 1.

Margot Wallströmin komission puolesta antama vastaus

(9. syyskuuta 2002)

Komissio seuraa tarkasti nitraattidirektiivin (91/676/ETY) täytäntöönpanoa Alankomaissa. Alankomaat ei ole määritellyt nitraattiherkkiä alueita, mutta se on laatinut direktiivin 3 artiklan 5 kohdan mukaisesti kansallisen toimintaohjelman. Alankomaita vastaan käynnistettiin vuonna 1998 rikkomisesta johtuva menettely (1998/2158), koska maa ei ollut sisällyttänyt toimintaohjelmaan kaikkia nitraattidirektiivin 5 artiklan 4 ja 5 kohdassa sekä sen liitteissä II ja III vaadittuja toimenpiteitä. Asia on saatettu yhteisöjen tuomioistuimen käsiteltäväksi. Käsittely on nyt loppuvaiheessa, ja tuomioistuimen tuomiota odotetaan.

Yhteisön ympäristöpolitiikan ja maaseudun kehittämispolitiikan välisen johdonmukaisuuden turvaamiseksi kaikkiin yhteisön yhteisrahoittamiin maaseudun kehittämistä koskeviin ohjelmiin sisältyy selkeitä ja peruuttamattomia sitoumuksia. Nitraattidirektiivin osalta Alankomaiden maaseudun kehittämisohjelmien sitoumukset koskevat riittävää edistymistä nitraattidirektiivin noudattamisessa 31. joulukuuta 2000 mennessä ja edellyttävät varsinkin Alankomaiden mineraalipolitiikan muuttamista ja täydentämistä.

Maataloudesta ja kalastuksesta vastaava komission jäsen ilmoitti 25. toukokuuta 2000 päivätyllä kirjeellä jäsenvaltioille, että komissio lähettää niille virallisen ilmoituksen, kun on syytä ryhtyä välittömiin toimiin nitraattidirektiivin täytäntöönpanoedellytyksiä koskevien sääntöjenvastaisuuksien osalta ja erityisesti jos on kyseessä nitraattiherkkien alueiden määrittelyä koskevan sitoumuksen laiminlyönti. Tällaisiin toimiin voi komission puolelta sisältyä turvautuminen yhteisen maatalouspolitiikan rahoituksesta 17. toukokuuta 1999 annetun neuvoston asetuksen (EY) N:o 1258/1999(1) 7 artiklan 4 kohtaan.

Ympäristöasioista vastaavan komission jäsenen 27. toukokuuta 2002 päivätty kirje, johon kysymyksessä viitataan, oli osoitettu parlamentin jäsenelle Bart Staesille vastaukseksi hänen asiaa koskevaan kirjeeseensä. Siinä oli kysymys äskettäin tehdystä ehdotuksesta, joka koski Flanderin nitraattiherkkien alueiden määrittelyä. Komissaarin kirjeessä viitataan Flanderin alueen sitoumukseen, jonka se on tehnyt maaseudun kehittämisohjelmansa yhteydessä. Siinä ei ollut mainintaa tuen peruuttamisesta kuten kysymyksessä väitetään.

Nitraattiherkkien alueiden määrittely on ollut Flanderissa usean vuoden ajan hyvin vähäistä (9 prosenttia alueesta). Flanderin alueen viranomaiset toimittivat 25. kesäkuuta 2002 Belgian Euroopan unionissa olevan pysyvän edustuston välityksellä komissiolle uuden ehdotuksen, jota komissio tutkii parhaillaan. Kuten edellä mainitaan, Alankomaat on laatinut koko aluettaan koskevan toimintaohjelman. Vaikka Alankomaiden ja Flanderin maataloudella on yhteisiä piirteitä, lähestymistapa nitraattiherkkien alueiden määrittelyyn on siis Flanderissa hyvin erilainen kuin Alankomaissa.

(1) EYVL L 160, 26.6.1999.